Աստվածածնի ծնունդը

«Աստվածածնի ծնունդը» (), բարոկկոյի դարաշրջանի իսպանացի նկարիչ Բարտոլոմե Էստեբան Մուրիլյոյի նկարներից։ Այս ստեղծագործությունը հեղինակը վրձնել է 1661 թվականին։ Յուղաներկով կտավի չափերն են 179 × 349 սմ։

Այսօր «Աստվածածնի ծնունդը» ստեղծագործությունը պահպանվում և ցուցադրվում է Լուվրի թանգարանում (Փարիզ, Ֆրանսիա)։

Պատմություն 
«Աստվածածնի ծնունդը» ստեղծագործությունը Բարտոլոմե Էստեբան Մուրիլյոն նկարել է Սևիլյայի մայր տաճարի համար։ Ֆրանսիական օկուպացիայի ժամանակ Նապոլեոնյան պատերազմների արդյունքում կտավը այլ ստեղծագործությունների հետ բռնագրավվել է ֆրանսիացի պետական և զինվորական գործիչ, Ֆրանսիայի մարշալ, Դալմատիայի դուքս Նիկոլա Ժան դը Դյո Սուլտի կողմից։ Ի սկզբանե ֆրանսիացիները ցանկացել են վերցնել Մուրիլյոյի «Սուրբ Անտոնիո Պադովացու տեսիլքը» կտավը, սակայն քաղաքային խորհուրդն առաջարկել է փոխել նկարը «Աստվածածնի ծնունդը» ստեղծագործության հետ, ինչի հետևանքով «Սուրբ Անտոնիո Պադովացու տեսիլքը» մնացել է սուրբ Անտուանի ժամատանը։

1813 թվականին «Աստվածածնի ծնունդը» կտավը հայտնվում է Փարիզում՝ Սուլտի հավաքածուում։ 1858 թվականից ցայսօր գտնվում է Լուվրում։

Նկարագիր 
Այս ստեղծագործությունը հեղինակի առավել հայտնի գործերից է։ Կտավում պատկերված են Անդալուզիայի ամենօրյա կյանքի առանձնահատկությունները։ Եթե կտավում պատկերված չլինեին Մարիամի լուսապսակն ու հրեշտակները, ապա ոչինչ չէր հուշի, որ կտավն ունի կրոնական ուղղվածություն։ Մարիամ Աստվածածնի ֆիգուրը գտնվում է կոմպոզիցիայի կենտրոնում, մի քանի կանանց ձեռքերում․ Աստվածածնից լույս է ճառագում։ Աղոտ լույսի ներքո հեռվում երևում են նորածնի ծնողները՝ սուրբ Աննան և Հովակիմը։

Ծանոթագրություններ

Գրականություն 
 Nina A. Mallory El Greco to Murillo: Spanish Painting in the Golden Age, 1556-1700, Harper & Row, 1990. 
 Albert Frederick Calvert, Murillo C. Scribner's sons, 1908.

Արտաքին հղումներ 
 
 
 «El nacimiento de la Virgen»

1661 նկարներ
Բարտոլոմե Էստեբան Մուրիլյոյի նկարներ
Կրոնական արվեստ
Լուվրի նկարներ
Հրեշտակներն արվեստում
Մարիամ Աստվածածինը գեղանկարչության մեջ